ดัชนีเชื่อมั่นผู้บริโภคเดือน ก.ค. ต่ำสุดในรอบ 22 ปี เซ่นพิษโควิดระลอก 3-4
ดัชนีเชื่อมั่นผู้บริโภคเดือน ก.ค. แตะระดับ 40.9 ต่ำสุดเป็นประวัติการณ์รอบ 22 ปี 10 เดือน เซ่นพิษโควิดระลอก3-4 แพร่ระบาดหนัก
ดัชนีเชื่อมั่นผู้บริโภคเดือน ก.ค. แตะระดับ 40.9 ต่ำสุดเป็นประวัติการณ์รอบ 22 ปี 10 เดือน เซ่นพิษโควิดระลอก3-4 แพร่ระบาดหนัก
5 ส.ค. 2564

ศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า ดัชนีความเชื่อมั่นของผู้บริโภค (CCI) เดือน ก.ค.64 ปรับตัวลดลงมาที่ 40.9 จากระดับ 43.1 ในเดือนมิ.ย.64 โดยดัชนีฯ อยู่ในระดับต่ำสุดเป็นประวัติการณ์ในรอบ 22 ปี 10 เดือน และยังคงลดลงต่อเนื่องเป็นเดือนที่ 5
ส่วนดัชนีความเชื่อมั่นเกี่ยวกับเศรษฐกิจโดยรวม อยู่ที่ระดับ 35.3 ดัชนีความเชื่อมั่นเกี่ยวกับโอกาสหางานทำโดยรวม อยู่ที่ระดับ 38.0 และดัชนีความเชื่อมั่นเกี่ยวกับรายได้ในอนาคต อยู่ที่ระดับ 49.6 โดยดัชนีฯ ปรับตัวลดลงทุกรายการเมื่อเทียบกับในเดือน มิ.ย.64
โดยปัจจัยลบที่สำคัญ คือ ความกังวลต่อการแพร่ระบาดของไวรัสโควิด-19 ระลอกที่ 3-4 ตลอดจนการระบาดของสายพันธุ์เดลตาที่แพร่กระจายได้เร็วกว่าสายพันธุ์เดิม, ความกังวลกับแผนกระจายวัคซีนที่ยังมีความไม่แน่นอนสูง และไม่เป็นไปตามเป้าหมาย, กระทรวงการคลังปรับลดประมาณการ GDP ปีนี้เหลือโต 1.3%, ราคาขายปลีกน้ำมันในประเทศปรับสูงขึ้น, ความกังวลต่อเสถียรภาพทางการเมือง และการชุมนุมทางการเมืองในประเทศ, ผู้บริโภคกังวลต่อภาวะการชะลอตัวของเศรษฐกิจ และปัญหาค่าครองชีพ
ขณะที่ปัจจัยบวกมีเพียง มาตรการเพื่อสนับสนุนการฟื้นตัวของเศรษฐกิจผ่านโครงการต่างๆ , การฉีดวัคซีนของโลกและการฉีดวัคซีนในประเทศที่เริ่มเป็นรูปธรรม และการส่งออกไทยในเดือนมิ.ย. โต 43.82%
 